กสิกรฯชี้เหตุโจมตีปารีสไม่กระทบศก.ไทย
กสิกรไทยเผยเหตุโจมตีกรุงปารีสไม่ส่งผลกระทบต่อเศรษฐกิจไทย-ลูกค้าของธนาคาร เหตุส่งออกไทยไปยุโรปมีสัดส่วนเพียง10%
17 พ.ย. 2558

กสิกรไทยเผยเหตุโจมตีกรุงปารีสไม่ส่งผลกระทบต่อเศรษฐกิจไทย-ลูกค้าของธนาคาร เหตุส่งออกไทยไปยุโรปมีสัดส่วนเพียง10%
นายปรีดี ดาวฉาย กรรมการผูจัดการ ธนาคารกสิกรไทย กล่าวว่า เหตุโจมตีกรุงปารีส ประเทศฝรั่งเศสไม่น่าจะส่งผลกระทบต่อเศรษฐกิจไทย รวมไปถึงการขยายตัวของภาคส่งออก และธุรกิจของลูกค้าของธนาคารอย่างมีนัยสำคัญ แม้จะเป็นเหตุที่ไม่คาดคิดก็ตาม เนื่องจากสัดส่วนการค้าส่งออกของไทยไปยุโรบมีเพียง 10% ของมูลค่าส่งออกทั้งหมด ฉะนั้น ถ้าแยกเฉพาะส่งออกไปฝรั่งเศสก็จค่อนข้างน้อย
"แม้จะเกิดเหตุในปารีส การค้าขายก็ยังทำได้ ไม่มีลูกค้าของแบงก์ได้รับผลกระทบเป็นพิเศษ โดยเศรษฐกิจปีนี้ยังน่าจะโตที่ 2.8% ซึ่งเศรษฐกิจไทยอิงเศรษฐกิจจีนและอาเซียนมากกว่า" นายปรีดีกล่าว
นายปรีดี กล่าวว่า ในภาวะอัตราดอกเบี้ยต่ำธนาคารหันมารุกกลุ่มลูกค้าไพรเวทแบงก์กิ้งมากขึ้น ในกลุ่มลูกค้าที่มีสินทรัพย์กับธนาคารตั้งแต่ 50 ล้านบาทขึ้นไป เพื่อให้บริการรองรับการแข่งขันในระดับสากล รองรับการเปิดเสรีการเงิน ที่ต่อไปต้องแข่งกับต่างประเทศ ด้วยการตั้งสายงานธุรกิจบริการไพรเวทแบงก์ตอบรับกระแสทั่วโลก ตั้งเป้าเพิ่มลูกค้าไพรเวทที่สินทรัพย์ 50 ล้านขึ้นเป็น 9,800 คนในปี 2559 จากปัจจุบัน 9,200 คน และเพิ่มสินทรัพย์ภายในการดูแลจาก 7.5 แสนล้สนบาท เป็น 8 แสนล้านบาท เป็นส่วนหนึ่งของแผนงานการเพิ่มรายได้ที่มิใช่ดอกเบี้ยให้สูงเป็น 40% และรายได้ดอกเบี้ย 60% ตามเป้าหมาย